คปภ.-แบงก์ตั้งทีมสางให้กู้พ่วงประกัน
คปภ.จับมือสมาคมธนาคารไทย ตั้งทีมแก้ปัญหาบังคับทำประกันคุ้มครองสินเชื่อ
28 ม.ค. 2559

คปภ.จับมือสมาคมธนาคารไทย ตั้งทีมแก้ปัญหาบังคับทำประกันคุ้มครองสินเชื่อ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยภายหลังการหารือร่วมกับชมรมการกำกับการปฏิบัติตามกฎเกณฑ์ (Compliance Club) สมาคมธนาคารไทย ว่า ที่ประชุมได้ข้อสรุปร่วมกันว่าทั้งสองฝ่ายจะมีการตั้งคณะทำงานร่วมกัน เพื่อป้องกันและเยียวยาปัญหาที่เกิดจากการขายประกันภัยคุ้มครองสินเชื่อธนาคาร
ทั้งนี้ เบื้องต้น คปภ.ได้ขอความร่วมมือกับทางธนาคาร ให้พนักงานขายประกันภัยนำเสนอข้อมูลและรายละเอียดของการทำประกันภัยเพื่อสร้างความเข้าใจที่ชัดเจนแก่ลูกค้า ไม่ให้มีการโน้มน้าวให้เกิดความเข้าใจผิดหรือนำเสนอวงเงินประกันภัยเกินความเหมาะสม และห้ามมิให้มีการบังคับหรือใช้เป็นเงื่อนไขในการต่อรองการให้สินเชื่อหรือธุรกรรมอื่นใดของธนาคาร
“การร่วมมือกันครั้งนี้ เพื่อสร้างความมั่นใจว่าประชาชนจะไม่ถูกเอาเปรียบและไม่ถูกโน้มน้าวชักจูงจนเกิดการตัดสินใจซื้อประกันภัยอย่างไม่รู้ตัว การบังคับใช้กฎหมายจะใช้มาตรการจากเบาไปหาหนัก โดยลำดับแรกจะขอความร่วมมือจากธนาคารก่อน” นายสุทธิพล กล่าว
นายสุทธิพล กล่าวว่า ตามกฎหมายระบุชัดเจนว่าการทำหน้าที่ในการเสนอขายต้องแสดงให้ปรากฏชัดแจ้งว่าเป็นการเสนอขายกรมธรรม์ประกันชีวิต โดยอธิบายความแตกต่างระหว่างการประกันชีวิตกับการฝากเงินกับธนาคารก่อนเสนอขายทุกครั้ง การทําประกันภัยของลูกค้าธนาคารต้องเป็นไปโดยความสมัครใจ ห้ามมิให้มีการบังคับ หรือใช้เป็นเงื่อนไขในการต่อรองการให้สินเชื่อ หรือธุรกรรมอื่นใดของธนาคาร
ทั้งนี้ ชมรมยังได้ขอข้อมูลร้องเรียนจาก คปภ. เพื่อให้ธนาคารต่างๆ ได้ทราบถึงปัญหาที่เกิดขึ้นในปัจจุบัน เพื่อใช้เป็นแนวทางในการแก้ไขปัญหาและพัฒนาการดำเนินงานต่อไป รวมทั้งในกรณีที่ คปภ.มีการปรับปรุงหรือเพิ่มกฎเกณฑ์ใดๆ เกี่ยวกับประกันภัยโดยธนาคาร ชมรม พร้อมที่จะให้ข้อมูลประกอบการพิจารณากฎเกณฑ์ต่างๆ ที่จะเกิดขึ้น 
อย่างไรก็ตาม หากกฎระเบียบต่างๆ ที่ยังมีปัญหาในการแปลความ ก็อาจจำเป็นต้องวางแนวปฏิบัติให้ชัดเจน รวมทั้งการกำหนดมาตรฐานการขายประกันคุ้มครองสินเชื่อธนาคารเพื่อความเหมาะสมต่อไป และหลังจากนี้จะมีการหารือกับหน่วยงานอื่นที่เกี่ยวข้องด้วย